Transitorooftogte: 'Wagte is keelvol' | Maroela Media
Verkeer word Dinsdagoggend in Gauteng versper. Foto: Verskaf
Veiligheidswagte van verskeie transito-maatskappye het Dinsdag met landwye massaprotesaksie begin om teen die vlaag transitorooftogte te betoog.
Verskeie geldwaens het onder meer in spitsverkeer of op verskeie hoofroetes in die land se hoofstede byeengekom en teen 'n slakkepas gery.
Dennis George, hoofsekretaris van die Federasie van Unies van Suid-Afrika (Fedusa), het Dinsdag aan Maroela Media gesê die protesaksie is 'n inisiatief van dié vakbond.
"Protesaksies word in al die hoofstede oor die hele land gehou. Konvooie van geldwaens sal stadig na verskeie sleutelpunte beweeg waar petisies aan verskeie rolspelers oorhandig gaan word in 'n poging om 'n einde aan hierdie nonsens te bring," het George gesê.
Volgens George is veiligheidswagte keelvol vir die geweld en eis hulle beskerming teen die vlaag transitorooftogte wat die land die afgelope tyd geruk het.
"Bendelede is besig om die land oor te neem en dit lyk of owerhede nie die stryd teen transitorooftogte wen nie. Ons eis dringende optrede en beskerming. Die vakbond vergader ook môre met die relevante portefeuljekomitee in die parlement in 'n poging om 'n einde aan die dodelike aanvalle te bring."
Wendy Hardy, woordvoerder van G4S, het aan Maroela Media gesê die deelnemers aan die betogings het toestemming by owerhede gekry. Sy het bevestig dat dit 'n nasionale protesaksie is waarby verskeie rolspelers in die bedryf betrokke is.
Ons gewone mense voel saam met julle wat die geldwaens moet bestuur ens.
Rerig? Om nou die verkeer so te laat ophoop en almal se tyd te mors, gaan nou weer julle lewens HOE beveilig? Tsk!
Dit is reg so. Hierdie is gemanupileerde rooftogte en die party/of bende wat verantwoordelik is daarvoor sal nog uitkom. Die versperring van die paaie is nou nie goeie nuus nie en is sleg vir ons almal maar wat moet die arme wagte (LW die wat onskuldig is) nou ook doen om gehoor te word.
Julle bly in 'n land waar enige iemand enige iets kan vat (hoe hy/sy ookal wil) wanneer hulle wil. Die regering voel 'n veer vir wat in hierdie wettelose land aan die gebeur is. Solank alles net reg is by hulle huise (en sakke) is alles 100. Ons land was nog nooit in soveel ghaos gewees nie. Alles gaan ten gronde – ons mense, ons hulpbronne, ALLES.